UAC อวดกำไรไตรมาสแรกสุดแกร่ง! รุกขยายตลาดในกลุ่ม CLMV
UAC อวดกำไรไตรมาสแรกสุดแกร่ง! คาดเห็นความชัดเจนสำหรับแผนการลงทุนธุรกิจพลังงานทั้งในและตปท.ใน Q2/60 - พร้อมรุกขยายตลาดในกลุ่มประเทศ CLMV หนุนรายได้ทั้งปีโตตามเป้าที่ 1.8 พันลบ.
17 พ.ค. 2560

นายชัชพล ประสพโชค กรรมการผู้จัดการ บริษัท ยูเอซี โกลบอล จำกัด (มหาชน) หรือ UAC เปิดเผยว่า ผลการดำเนินงานประจำงวดไตรมาส 1/2560 สิ้นสุดวันที่ 31 มีนาคม 2560 บริษัทมีรายได้รวม 377.79 ล้านบาท เพิ่มขึ้น 15.74% จากงวดเดียวกันของปีก่อนที่มีรายได้รวมที่ 326.42 ล้านบาท
ขณะที่ EBITDA หรือกำไรก่อนหักภาษีและดอกเบี้ยงวดไตรมาส 1/2560 อยู่ที่ 69.50 ล้านบาท จากการทยอยรับรู้รายได้จากโครงการต่างๆที่บริษัทได้ลงทุนในช่วงที่ผ่านมา อาทิ โรงงานผลิตไฟฟ้าพลังงานแสงอาทิตย์ที่ติดตั้งบนหลังคา (solar roof top), โรงงานผลิตไฟฟ้าจากก๊าซชีวภาพ แม่แตง จังหวัดเชียงใหม่, โรงงานผลิตผลิตภัณฑ์ปิโตรเลียม (PPP) และโรงงานผลิตสารเคมีในผลิตภัณฑ์โพลิเมอร์ของบริษัทยูเอซี แอ๊ดวานซ์ โพลิเมอร์ แอนด์ เคมิคัลส์ (UAPC)
สำหรับการดำเนินธุรกิจในไตรมาส 2/2560 คาดว่าจะมีความชัดเจนในเรื่องของแผนการศึกษาการลงทุนในธุรกิจพลังงานทั้งในและต่างประเทศ และมั่นใจว่าการผลการดำเนินของบริษัทในปี 2560 จะสามารถทำได้ตามเป้าที่วางไว้ 1,800 ล้านบาท จากปีก่อนรายได้รวมทั้งสิ้น 1,381.11 ล้านบาท และมีกำไรสุทธิ 24.71 ล้านบาท ซึ่งเป็นการรับรู้รายได้จากโรงงานผลิตสารเคมีในผลิตภัณฑ์โพลิเมอร์ UAPC, โรงงานผลิตผลิตภัณฑ์ปิโตรเลียม (PPP), โรงไฟฟ้าเสาเถียรและโรงไฟฟ้าประดู่เฒ่า และโรงงานผลิตไฟฟ้าจากก๊าซชีวภาพ แม่แตง จังหวัดเชียงใหม่เต็มปี
ปัจจุบันบริษัทมีกำลังการผลิตไฟฟ้าอยู่ 12 เมกะวัตต์ ทั้งนี้ ยังจะได้รับผลบวกจากการที่กระทรวงพลังงานปรับเพิ่มการใช้ไบโอดีเซลจาก B5 ไปเป็น B7 ตั้งแต่วันที่ 8 พฤษภาคมอีกด้วย
นอกจากนี้ บริษัทอยู่ระหว่างการศึกษาการขยายตลาดไปยังกลุ่มประเทศ CLMV เนื่องจากเป็นกลุ่มประเทศที่อยู่ระหว่างการพัฒนา ส่งผลให้ความต้องการใช้ผลิตภัณฑ์ด้านเคมีภัณฑ์อยู่ในระดับสูง โดยเฉพาะอุตสาหกรรมสี , บรรจุภัณฑ์และอุตสาหกรรมเครื่องนุ่งห่มที่มีการเติบโตเพิ่มขึ้นตามเศรษฐกิจของประเทศเหล่านั้น